b'\n_START_ARTICLE_\nFedora 22\n_START_SECTION_\nSystemd\n_START_PARAGRAPH_\nFedora var det f\xc3\xb8rste operativsystemet som tok i bruk systemd. Dette skjedde i versjon 15. Hensikten med denne programvaren er \xc3\xa5 erstatte oppstartsprosessen init, som Linux har arvet fra Berkeley Software Distribution (BSD) og Unix System V. Linux har mange flere bruksomr\xc3\xa5der enn Unix, og systemd er derfor en mye mer dynamisk oppstartsprosess som tilpasser seg ulike bruksomr\xc3\xa5der._NEWLINE_Et tidligere fors\xc3\xb8k p\xc3\xa5 noe lignende var oppstartsprosessen Upstart som ble lansert i Ubuntu 6.10, og som ble tatt i bruk i Fedora 9 og en rekke andre Linux-distribusjoner. Ogs\xc3\xa5 i avarter av Unix finnes noe tilsvarende. Systemd er sammenlignbar med Service Management Facility som ble innf\xc3\xb8rt i Solaris 10, og launchd som ble innf\xc3\xb8rt i Mac OS X 10.4._NEWLINE_Systemd er likevel omstridt, og har f\xc3\xb8rt til en polarisering av Linux-samfunnet. Kritikken g\xc3\xa5r i hovedsak ut p\xc3\xa5 at det krenker Unix-filosofien om \xc3\xa5 sammenf\xc3\xb8ye programvare med en enkel funksjonalitet. Kritikere hevder ogs\xc3\xa5 at det har potensial til \xc3\xa5 bli tregt, tunggrodd og kreve mer minne. Det er ogs\xc3\xa5 blitt sammenlignet med svchost.exe som ble innf\xc3\xb8rt i Windows 2000, og som er en annen omdiskutert form for oppstart._NEWLINE_Fedora 22 ble lansert sammen med versjon 219 av systemd._NEWLINE_Systemd er imidlertid noe mer enn bare en ny enkelt oppstartsprosess. Det er en programpakke som inkluderer 69 individuelle programmer og som erstatter en hel sekvens av ulike oppstartsprosesser. Den omfatter consoled, journald, logind, networkd, timedated, udevd, libudev og en rekke andre programmer.  I stedet for at brukeren manuelt m\xc3\xa5 starte dem en etter en, blir dette gjort automatisk under oppstart av datamaskinen. Dette kan betegnes som et pluss for brukervennligheten._NEWLINE_Kay Sievers og Harald Hoyer, som har v\xc3\xa6rt sentrale i utviklingen av Systemd, er begge ansatte hos Red Hat. Og Fedora var ogs\xc3\xa5 den f\xc3\xb8rste Linux-distribusjonen som innf\xc3\xb8rte det. Det har likevel v\xc3\xa6rt interne diskusjoner omkring Systemd; det har v\xc3\xa6rt foresl\xc3\xa5tt \xc3\xa5 splitte systemd-pakkene opp i mindre delpakker og dermed redusere st\xc3\xb8rrelsen p\xc3\xa5 installasjonen. Forslaget har v\xc3\xa6rt begrunnet med at det vil redusere antall avhengigheter mellom antallet programpakker.\n_START_SECTION_\nWayland\n_START_PARAGRAPH_\nB\xc3\xa5de Fedora og forgjengeren Red Hat Linux har benyttet seg av vindussystemet X i forskjellige former. Fra den f\xc3\xb8rste versjon av Red Hat Linux i 1994, til den f\xc3\xb8rste versjon av Fedora i 2003, benyttet distribusjonene XFree86. Dette var en fri implementasjon av vindussystemet X. Under mesteparten av 1990-\xc3\xa5rene frem til like etter \xc3\xa5rhundreskiftet var dette prosjektet kilden til de fleste innovasjoner innenfor vindussystemet X._NEWLINE_I februar 2004 ble ansvaret for vindussystemet X overf\xc3\xb8rt fra Open Group til X.Org Foundation, og samtidig ble det ogs\xc3\xa5 fri programvare under en ny lisens. Den 18. mai 2004 ble versjon 2 av Fedora lansert med vindussystemet X, versjon 11 release 6.7 (X11R6.7). Denne er stadig blitt oppgradert, og versjon 22 kommer sammen med versjon 11, release 7.7 (X11R7.7)._NEWLINE_I versjon 22 er imidlertid overgangen begynt til Wayland. Dette er en annen stor forandring i versjon 22. Wayland er en etterf\xc3\xb8lger til vindussystemet X, og Fedora har eksperimentell st\xc3\xb8tte for versjon 1.5._NEWLINE_Mange av funksjonene i vindussystemet X (X11) har i \xc3\xa5renes l\xc3\xb8p blitt flyttet inn i operativsystemkjernen til Linux. Dette gjelder minneh\xc3\xa5ndtering, prioritering av kommandoer og modus-setting. Andre funksjoner er overtatt av programvarebiblioteker for skrifttyper og 2D-grafikk. Wayland er raskere og enklere enn X11, ved at det mangler disse funksjonene._NEWLINE_Moderne skrivebordsmilj\xc3\xb8er kj\xc3\xb8rer som prosesser i brukermodus i ring 3, og foretar kall til X11 eller Wayland, som ogs\xc3\xa5 kj\xc3\xb8rer som prosesser i ring 3. X11/Wayland sender deretter systemkall inn til Linuxkjernen. X11 har v\xc3\xa6rt en mellomliggende prosess utenfor kjernen; det er ogs\xc3\xa5 Wayland. Men Wayland er raskere, fordi det tillater skrivebordsmilj\xc3\xb8ene \xc3\xa5 kommunisere direkte med kjernen til en viss grad._NEWLINE_I Fedora 22 er Wayland enn\xc3\xa5 ingen standard. Brukeren kan selv velge om han vil bruke X11R7.7 eller Wayland 1.5.\n_START_SECTION_\nFilsystemet\n_START_PARAGRAPH_\nStandard filsystem i Fedora 22 er ext4. Det har v\xc3\xa6rt standard siden lanseringen av Fedora 10 i 2008. Dette er et journalf\xc3\xb8rende filsystem, som lagrer endringer av filer i en journal f\xc3\xb8r de blir lagret av filsystemet. Ved tilfeller som systemkrasj eller str\xc3\xb8mbrudd blir systemet mindre s\xc3\xa5rbart, ved at det blir lettere \xc3\xa5 gjenopprette innholdet. I s\xc3\xa5 m\xc3\xa5te er det sammenlignbart med Veritas File System i HP-UX, Journaled File System (JFS) som IBM lanserte i versjon 3.1 av AIX, ZFS som Sun Microsystems lanserte for OpenSolaris og som senere fant veien til Solaris 10 og NTFS som ble lansert av Microsoft i Windows NT 3.1._NEWLINE_Videre har ext 4 st\xc3\xb8tte for harddisker p\xc3\xa5 inntil 1 exbibyte (EiB) og filst\xc3\xb8rrelser p\xc3\xa5 inntil 16 tebibyte (TiB)._NEWLINE_Filsystemet ext4 var standard i de fleste Linux-distribusjoner da Fedora 22 ble lansert, og har blitt st\xc3\xb8ttet av Linuxkjernen siden versjon 2.6.28. Hva som er verd \xc3\xa5 merke seg er at Red Hat ikke forlot dette filsystemet til fordel for btrfs (binary tree file system). Btrfs har v\xc3\xa6rt st\xc3\xb8ttet av Linuxkjernen siden versjon 3.10, og sentrale utviklere av det har v\xc3\xa6rt nettopp Red Hat, ved siden av Oracle Corporation, Fujitsu, med flere. Det kan ogs\xc3\xa5 nevnes at det allerede var valgt som standard i openSUSE 13.2, som ble lansert 4. november 2014.\n_START_SECTION_\nSekund\xc3\xa6re arkitekturer\n_START_PARAGRAPH_\nFedora 22 finnes ogs\xc3\xa5 for sekund\xc3\xa6re arkitekturer. Disse er bare ment for motiverte utviklingsteam innenfor den aktuelle arkitektur. Kjente feil kan derfor forekomme i lanseringer, ettersom det forutsettes at kompetente programmerere blant brukerne vil kunne rette dem._NEWLINE_Den 2. juni 2015 lanserte Red Hat Fedora 22 i en sekund\xc3\xa6r versjon for 64-biter PowerPC og POWER._NEWLINE_Den 30. juni 2015 kom Fedora 22 i en sekund\xc3\xa6r versjon for RISC-arkitekturen MIPS. To arkitekturer ble st\xc3\xb8ttet: 32-biter MIPS32 Release 2, little endian, o32 ABI, og 64-biter MIPS64 Release 2, little endian, n64 ABI._NEWLINE_Blant de systemer som st\xc3\xb8ttes av denne avarten av Fedora 22, er datamaskiner bygd opp rundt mikroprosessoren Octeon fra Cavium Networks. Dette er en implementasjon av MIPS64, som inneholder fra 1 til 34 mikroprosessorkjerner._NEWLINE_GCC er ogs\xc3\xa5 hovedkompilatoren for programvareutvikling p\xc3\xa5 Loongson plattformen. Dette er en familie av 32- og 64-biter MIPS RISC-mikroprosessorer, som er utviklet av Institute of Computing Technology (ICT) hos det kinesiske vitenskapsakademi i Folkerepublikken Kina._NEWLINE_Den 6. juni 2015 ble Fedora 22 lansert for den sekund\xc3\xa6re arkitekturen IBM System z9 (s390x).'